
SZAKMAI BESZÁMOLÓ ÉS PÉNZÜGYI ELSZÁMOLÁSI ÚTMUTATÓ
A Pxxx számú projekt Támogatási szerződéséhez
Szakmai beszámoló követelményei
Kedvezményezett a támogatás szakmai beszámolójának készítésekor az alábbi szempontokat köteles figyelembe venni:
1. A jóváhagyott és a megvalósult szakmai tartalomnak összhangban kell lennie, és a beszámolónak egyértelműen be kell mutatnia a projekt jóváhagyott célját, tevékenységeit és eredményeit. Amennyiben eltérés van a tényszerűen megvalósult tevékenységekben, akkor annak megfelelő indoklása szükséges.
2. Időszak: minden esetben a hatályos támogatási szerződésben foglalt és elfogadott időszak az irányadó. Időszaki beszámoló esetén, amennyiben a projekttevékenységek időbeli ütemezése nem felel meg a jóváhagyott tervnek, úgy az eltérés megfelelő indoklása, adott esetben a támogatási szerződés módosítása iránti kérelem benyújtása szükséges.
3. Indikátorok, mutatók teljesítése: a vállalt indikátorok bemutatása, eltérés esetén megfelelő indoklás szükséges.
4. Dokumentáció: az előírt kötelező dokumentáció, egyéb releváns mellékletek, szakmai megvalósulást igazoló dokumentumok, fotódokumentáció, tárgyiasult eredmények csatolása szükséges.
4.1. A fotódokumentációt JPEG formátumban, kiváló minőségben kell benyújtani, és minden egyes fényképet jól azonosítható, tartalmára utaló fájlnévvel kell ellátni, valamint hitelesen tükröznie kell a megvalósult tevékenységeket. A fotódokumentáció keretében be kell mutatni a Támogatási szerződésben meghatározott arculati elemek megvalósítási helyszínén történő megjelenítését is.
4.2. Amennyiben videó is készül a megvalósítás során, úgy arra is a fotódokumentáció kapcsán elvárt minőségi és tartalmi elvárások az irányadók.
4.3. A záró beszámolóban csak olyan hivatkozásokat adjon meg, amelyek működnek és ténylegesen elérhetők.
4.4. A záró beszámolóban szereplő eredményeknek mérhetőnek és alátámasztottnak kell lennie (pl. képzés, segélyosztás esetén résztvevői lista mellékelése szükséges, stb.)
5. A záró szakmai beszámolót úgy kell elkészíteni, hogy az összhangban legyen a benyújtott pénzügyi elszámolással.
5.1. Külön figyelemmel kell lenni arra, hogy a konkrét tevékenységek és a becsatolt bizonylatok között tartalmi, logikai összefüggés biztosítva legyen.
5.2. A megítélt támogatás a szerződésben meghatározott célokra kerülhet felhasználásra, melyek illeszkednek a támogatott program megvalósításához.
5.3. A projekt zárásakor vegye figyelembe a Támogatási szerződésben meghatározott fenntartási kötelezettséget.


Pénzügyi elszámolás követelményei
Kedvezményezett a támogatás pénzügyi elszámolásakor az alábbi szempontokat köteles figyelembe venni:
1. A számlaösszesítőt a teljes költségterv tekintetében kell elkészíteni úgy, hogy a felsorolt tételek az alábbi csoportosítás szerint legyenek feltüntetve: Személyi juttatások, Munkaadókat terhelő járulékok és szociális hozzájárulási adó, Dologi kiadások és Felhalmozási kiadások. A számlaösszesítőt a Kedvezményezett képviseletére jogosult, vagy az általa írásban meghatalmazott személy cégszerű aláírásával látja el. A számlaösszesítő tartalmazza a támogatott tevékenység időtartama alatt a támogatott tevékenység megvalósításával összefüggésben felmerült költségeket magyar forintban megállapítva.
2. Az elszámoláskor követelmény, hogy a benyújtott számlák, illetve számviteli bizonylatok megfeleljenek a számvitelről szóló 2000. évi C. törvény és az általános forgalmi adóról szóló 2007. évi CXXVII. törvény előírásainak, különösen a számvitelről szóló 2000. évi C. törvény 166. §-ában és a 167. § (1) bekezdés a), b), d), g) és j) pontjában, valamint (2)-(7) bekezdésében foglaltaknak. Ennek a követelménynek való megfelelőségről a Kedvezményezett a számlaösszesítő aláírásával nyilatkozik. Külföldön kiállított bizonylatok esetén a Kedvezményezettnek nyilatkoznia kell az elszámolni kívánt bizonylatok helyi jogszabályoknak való megfeleléséről.
3. A költségvetési támogatás terhére elszámolható költségeket és a költségvetési támogatás összegét magyar forintban kell megállapítani, tekintet nélkül arra, hogy a költség forintban vagy más pénznemben keletkezett, vagy a költségvetési támogatás folyósítását a Kedvezményezett vagy a szállító mely pénznemben kéri. A forinttól eltérő pénznemben kiállított számla, számviteli bizonylat esetében annak végösszegét és az arra tekintettel elszámolható költség összegét a számlán, számviteli bizonylaton megjelölt teljesítés időpontjában érvényes, a Magyar Nemzeti Bank által közzétett középárfolyamon kell forintra átszámítani, a Magyar Nemzeti Bank által nem jegyzett pénznemben kiállított számla, számviteli bizonylat esetén az Európai Központi Bank által közzétett középárfolyamon kell euróra átváltani. Az árfolyamnyereséget a Kedvezményezettnek vissza kell fizetnie Támogató részére.
3.1. Piaci ár változása esetén keletkező többletköltség árfolyamvesztesége külföldi Kedvezményezett esetében a költségvetési támogatás terhére elszámolható, egyéb esetben az árfolyamveszteséggel járó költségek a Kedvezményezettet terhelik.
3.2. A 3.1. alpontban foglaltaktól eltérően az ahhoz szükséges forrás rendelkezésre állása és a Támogató ezirányú döntése esetén az árfolyamveszteség nem külföldi Kedvezményezett esetében is elszámolásra kerülhet a támogatási összeg terhére, ha a támogatási összeg a támogatási szerződésben devizában is meghatározásra került és annak felhasználása során a Kedvezményezett a támogatási szerződésben foglaltakat, valamint a támogatási jogviszonyra vonatkozó jogszabályi előírásokat maradéktalanul betartotta.
4. Eszközbeszerzés esetén, amennyiben az nem szolgálja közvetlenül a projekt célját, a költségvetési támogatás terhére történő elszámolásra nincs lehetőség.
5. Amennyiben a támogatási szerződés lehetővé teszi eszköz beszerzését a Kedvezményezett számára, a támogatásból vásárolt eszközöket a Kedvezményezett a pénzügyi elszámolás és a szöveges szakmai beszámoló (együttesen: Beszámoló) Támogató általi elfogadásától számított 5 éven belül kizárólag a Támogató előzetes írásbeli engedélyével idegenítheti el, adhatja bérbe, vagy terhelheti meg. Az eszközök aktiválását a Tárgyi eszközök nyilvántartó kartonja hitelesített másolatának becsatolásával kell a Kedvezményezettnek igazolnia.
6. Amennyiben a Kedvezményezett nem azonos a támogatás Végső Kedvezményezettjével (célcsoport), a támogatás terhére beszerzett eszközöket, illetve végrehajtott beruházások tulajdonjogát át kell adni a Végső Kedvezményezett részére. Az így átadásra kerülő eszközöket, beruházásokat Kedvezményezett számviteli nyilvántartásaiból ki kell vezetni.
7. A költségvetési támogatás összege csak abban az esetben használható fel az egyes költségek után megfizetendő áfa kifizetésére, ha a Kedvezményezett nem jogosult áfa levonására a támogatással fedezett projekttel kapcsolatban, vagy ha jogosult áfa levonására a költségvetési támogatás tekintetében, de a támogatási szerződésben úgy nyilatkozik, hogy azzal nem kíván élni, a költségvetési támogatás tekintetében adólevonást nem érvényesít, a fizetendő adóját másra nem hárítja át. Amennyiben a szerződés megkötését követően a Kedvezményezett adólevonási jogosultságában változás következik be, a változás bejelentéséig igénybe vett áfaösszeget köteles visszafizetni a Támogató részére.
8. A költségvetési támogatás nem használható fel adók módjára behajtandó köztartozás törlesztésére, más közterhek, illetékek, a költségtervben nem szereplő további egyéb adónemek, adójellegű kötelezettségek, jövedéki adó, vám megfizetésére, kivéve, ha a költségvetési támogatás ilyen jellegű felhasználását a támogatott tevékenység jellege kötelezővé, illetve uniós jogi norma, vagy egyéb speciális jogszabályi rendelkezés fennállása lehetővé teszi, valamint ezen költségek a Támogatási Szerződés mellékletét képező, Támogató által jóváhagyott költségtervében betervezésre kerültek.
9. Kedvezményezett tudomásul veszi, hogy az elszámolási kötelezettség akkor is terheli, ha a támogatásból az őt terhelő köztartozások összege visszatartásra kerül.
10. A számlaösszesítő költségtételek szerinti bontásban tartalmazza:
· a számviteli bizonylat sorszámát (amely azt kétséget kizáróan azonosítja),
· a számviteli bizonylat típusát (pl. számla, bérkifizetési összesítő, számlakivonat),
· a számviteli bizonylat kiállításának keltét,
· a termék értékesítőjének/a szolgáltatás nyújtójának (számviteli bizonylat kiállítójának) nevét,
· a termék értékesítőjének/a szolgáltatás nyújtójának (számviteli bizonylat kiállítójának) adószámát,
· a számla tartalmát (a termék/szolgáltatás [gazdasági esemény] megnevezését),
· a termék/szolgáltatás teljesítésének dátumát,
· a pénzügyi teljesítés (kifizetés) időpontját,
· az áfaalapot (nettó összeg),
· az áfatartalmat (áfa összege),
· a bruttó összeget,
· a bizonylat összegéből az elszámolni kívánt összeget,
· annak megjelölését, hogy a kiadás elszámolása mely forrás terhére történt (költségvetési támogatás / saját forrás / egyéb forrás).
11. A számlaösszesítőt úgy kell elkészíteni, hogy tételes ellenőrzés esetén a felmerült költségek – a költségtervvel összevethető módon – egyértelműen azonosíthatóak legyenek. A számlaösszesítőt cégszerű aláírással kell ellátni, és Támogató részére elszámoláskor egy darab eredeti példányban átadni. Abban az esetben, ha a cégszerű aláírás a támogatási szerződésben alkalmazottól eltérő, akkor az elszámoláshoz a számlaösszesítőn szereplő cégszerű aláíráshoz kapcsolódó eredeti aláírási címpéldányt is csatolni kell.
12. A Támogató által biztosított költségvetési támogatási összeg felhasználásáról – a számlaösszesítőn túl – a pénzügyi elszámoláshoz csatolni kell a számlaösszesítőben feltüntetett valamennyi tétel vonatkozásában a gazdasági esemény elszámolását alátámasztó, az eredetivel mindenben megegyező számviteli bizonylat minden oldalon hitelesített másolatait, a számlaösszesítőben szereplő sorszámozásnak megfelelően összerendezve és a sorszámokat feltüntetve. Számviteli bizonylat lehet: számla, szerződés, megállapodás, kimutatás, hitelintézeti bizonylat (bankkivonat), jogszabályi rendelkezés, megrendelő (200 000 Ft felett), egyéb ilyennek minősíthető irat, pénzügyi teljesítést igazoló bankkivonat, kiadási pénztárbizonylat. A pénzügyi elszámolás részeként a Kedvezményezett nevére és címére kiállított számla, számviteli bizonylat, vagy számlával egy tekintet alá eső okirat fogadható el. Amennyiben a támogatási szerződés lehetővé teszi a támogatás, vagy annak egy részének továbbadását a projekt megvalósításába bevont partnerszervezet részére elszámolás ellenében, akkor
· Kedvezményezett köteles jelen elszámolási útmutató minden rendelkezését betartatni a partnerszervezettel;
· Kedvezményezett a partnerszervezettel írásba foglalt megállapodást, szerződést köteles kötni a megvalósítandó tevékenységek vonatkozásában;
· a partnerszervezet a fenti megállapodásnak, szerződésnek megfelelő, saját nevére és címére kiállított számviteli bizonylattal számolhat el a Kedvezményezett felé.
13. Záradékolás
A gazdasági események kiadásait igazoló eredeti számviteli bizonylatokat elszámolási záradékkal kell ellátni, és az ezekről készült hitelesített másolatokat kell benyújtani a pénzügyi elszámolás részeként. A záradékolás és a hitelesítés a következő módon történik:
· az eredeti számviteli bizonylaton szöveges formában fel kell tüntetni az adott projekt/pályázat azonosítóját, valamint az elszámolni kívánt összeget az „... HUF elszámolva a HHÜ-vel kötött Pxxx projekt Támogatási szerződése terhére” szöveg rávezetésével, értelemszerűen kitöltve;
· az elszámolási záradékkal ellátott eredeti számviteli bizonylatot ezt követően le kell fénymásolni, majd a másolatra rá kell vezetni a következő szöveget: „A másolat az eredetivel mindenben megegyezik”. Ezután a másolatot a szervezet hivatalos képviseletére jogosult személynek vagy meghatalmazottjának cégszerű aláírásával, bélyegzővel és dátummal kell ellátnia.
Az elektronikus számlák abban az esetben fogadhatók és számolhatók el, ha a benyújtott, papír alapú másolati példányra rávezetésre kerül „Az elektronikus dokumentummal mindenben megegyező másolat” záradék, valamint feltüntetésre kerül a digitális tárolás helye is. Valamennyi elszámolni kívánt, elektronikusan tárolt bizonylat beazonosíthatóságát lehetővé tevő nyilatkozat szükséges továbbá, arra vonatkozóan, hogy a Kedvezményezett az adott támogatási szerződés elszámolása során benyújtott elektronikus számlák elszámolni kívánt összegének vonatkozásában nem igényelt egyéb támogatást és a jövőben sem fog, vagyis azokat kizárólag a Támogatóval kötött támogatási szerződés keretében számolta el.
Ha a számviteli bizonylat teljes összege nem számolható el, vagy a Kedvezményezett nem kívánja elszámolni a teljes összeget a támogatás terhére, akkor az elszámolási záradéknak az elszámolásba beállított összeget kell tartalmaznia.
A különbözetet képező egyéb forrással tételesen elszámolni nem kell. Az egyéb forrás felhasználását, amennyiben azt a nyújtó fél már elfogadta, az elfogadó nyilatkozat hiteles másolatának az elszámoláshoz történő csatolásával szükséges igazolni. Amennyiben az egyéb forrás felhasználás elszámolása még nem történt meg a Támogató felé, vagy arról a beszámoló elkészítésének határidejéig az elfogadó dokumentum nem érkezett meg, a Kedvezményezettnek a beszámoló benyújtásakor nyilatkoznia szükséges, hogy az egyéb forrást a támogatási szerződésnek megfelelően használta fel.
14. Az elszámoláshoz csatolni kell továbbá:
· személyi juttatást érintő kifizetések esetében a számfejtési, valamint az adó- és járulékbefizetési bizonylatok hitelesített másolatát;
· bérköltség elszámolása esetén az elszámolandó összeg meghatározását, valamint a számítás alapjául szolgáló módszer leírását (szükség esetén segédtáblázattal);
· napidíj elszámolás esetén a kiküldetés elszámolását alátámasztó dokumentumot (Összesítő az utazási és kiküldetési (napidíj) költségtérítés elszámolásához). Támogató bekérheti a szervezet belföldi/külföldi kiküldetésre vonatkozó eljárási rendjét, belső szabályzatát;
· átutalással történt teljesítés esetén a bankszámla terheléséről szóló hitelesített bankszámlakivonat-másolatot (megjelölve a vonatkozó tételt). Amennyiben a bankszámla terheléséről szóló bankszámlakivonat valamely tétele az elszámolandó összegen kívül egyéb kifizetést is tartalmaz (azaz a tétel és az elszámolandó összeg nem egyezik meg, jellemzően bér- és járulékkifizetések esetén), az azonosíthatóság és megfeleltethetőség végett az érintett tételt az elszámolni kívánt összeg feltüntetésével záradékolni kell.
15. Külföldi bizonylat akkor tekinthető szabályszerűnek, ha azt mind alakilag, mind tartalmilag a vonatkozó (adott esetben külföldi) jogszabályoknak megfelelően állították ki. Az idegen nyelven kiállított számviteli bizonylat, szerződés Kedvezményezett képviselője (vagy annak meghatalmazottja) által elkészített és hitelesített magyar nyelvű fordítását is csatolni kell a pénzügyi elszámoláshoz.
16. A Kedvezményezett – amennyiben a támogatási cél megvalósítását nem veszélyezteti – a költségtervben meghatározott, a Támogató által nyújtott támogatási összeg egyes költségtételeinek összesítő sorai (Személyi juttatások, Munkaadókat terhelő járulékok és szociális hozzájárulási adó, Dologi kiadások és Felhalmozási kiadások) között a támogatás teljes összegének 10%-ának megfelelő mértékig – erre irányuló módosítási kérelem és tájékoztatás benyújtása nélkül – saját hatáskörben átcsoportosítást hajthat végre azzal, hogy a támogatást kizárólag a szakmai programjában meghatározottakra használhatja fel. Az esetleges átcsoportosítás mértékéről és szükségességéről a Kedvezményezett legkésőbb a beszámolóban köteles a Támogatót tájékoztatni. A 10%-ot meghaladó mértékű átcsoportosítás végrehajtásához a szerződés írásbeli módosítása szükséges.
A pénzügyi elszámoláskor figyelemmel kell lenni valamennyi adó- és egyéb jogszabályi előírásból következő nyilvántartási és bizonylatolási kötelezettségre is, mely szerves részét kell, hogy képezze az elszámolásnak. A nyilvántartásoknak alkalmasnak kell lenniük a törvényi feltételek fennállásának bizonyítására.
Kiemelt gondot kell fordítani a pénzügyi elszámolás során a következőkre:
17. Tekintettel kell lenni valamennyi jogszabályi előírásból származó nyilvántartási kötelezettségre is.
18. Az elszámolás során kizárólag olyan számlák fogadhatók el, amelyekhez az igénybevett szolgáltatás tartalmát egyértelműen alátámasztó dokumentumok (például megrendelő, szerződés, teljesítésigazolás, illetve hirdetési költség esetén maga a hirdetés) is csatolásra kerülnek.
Nem fogadható el alátámasztó dokumentumok (megrendelő, szerződés, teljesítésigazolás, hirdetési költség esetén a hirdetés maga) nélkül olyan számla, amelyből nem derül ki egyértelműen az igénybevett szolgáltatás tartalma.
Ilyen esetekben minden alkalommal szükséges a számla mellé csatolni az elküldött és visszaigazolt megrendelőt, szerződést, teljesítésigazolást, amiből egyértelműen kitűnik, hogy ezen „gyűjtőfogalmakba” tartozó teljesítések konkrétan mit takarnak. Különös tekintettel a reklámszolgáltatások, hirdetések esetében szükséges, hogy csatolásra kerüljön pl. újságból kivágott hirdetés, tv-reklám esetében a tv-társaság műsoridő-igazolása vagy maga a reklám, stb.
19. Étkezési, élelmezési, valamint szállodai és éttermi számlák esetében kötelező csatolni egy kísérő dokumentumot, amely tartalmazza, hogy ki, mikor és milyen célból vette igénybe a szolgáltatást. Étkezési, élelmezési, szállodai és éttermi számlákhoz kötelező csatolni, hogy ki, mikor és miért fogyasztott, lakott az adott helyen.
20. Az elszámolásban benyújtott bizonylatoknak összhangban kell lenniük a személyi jövedelemadóról szóló 1995. évi CXVII. törvény (a továbbiakban: Szja. tv.) 69. §-ának előírásaiból következő nyilvántartási, bizonylatolási kötelezettséggel. Külföldi bizonylatok esetében az elszámolni kívánt bizonylatnak a rá vonatkozó helyi jogszabályoknak kell megfelelnie.
21. Rendezvények esetében a rendezvény költségeinek az elszámolásához az időponto(ka)t feltüntető rendezvény-programot is be kell csatolni, a résztvevők teljes listájával együtt (jelenléti ív).
22. Kiküldetési, utazási és szállodai számlákhoz csatolni kell a pontosan kitöltött kiküldetési rendelvényeket is, az Szja. tv. 3. § 83. pontja előírásainak megfelelően. Külföldi bizonylatok esetében az elszámolni kívánt bizonylatnak a rá vonatkozó helyi jogszabályoknak kell megfelelni.
23. Magyarországi Kedvezményzett esetén a saját gépjármű hivatali célú használatának elszámolását csak belföldi kiküldetési rendelvényen lehetséges elszámolni, a Nemzeti Adó- és Vámhivatal iránymutatása alapján, az Szja. tv. 3. § 83. pontja előírásainak megfelelően.
24. A telefonköltség esetében csak a Kedvezményezett nevére szóló számla fogadható be, valamint a számla legfeljebb 80%-os értékben számolható el, vélelmezve a 20%-os magáncélú használatot.
25. Humanitárius és egyéb céllal célcsoport számára átadott élelmiszer- és egyéb segélycsomagok, juttatások esetén csatolni kell a célcsoporthoz való eljuttatás tényét hitelt érdemlően igazoló dokumentumok (átvételt igazoló aláíró ív, átadás-átvételi igazolás stb.) hitelesített másolatát.
A fentiekben megfogalmazott követelmények elmulasztása a pénzügyi elszámolás elutasítását vonja maga után.



1. sz. Függelék – Elszámolható költségek
1. A támogatással szemben elszámolható költségek típusai
A projektek elszámolható költségei között azok a költségek tervezhetők, amelyek a projekt támogatható tevékenységeihez kapcsolódnak, és – amennyiben releváns – a pályázati felhívásban rögzített elszámolható költségtípusok között szerepelnek. A projektek nem elszámolható költségeinek minősülnek egyrészt a támogatható tevékenységekhez kapcsolódó, de nem elszámolható költségtípusok, másrészt a nem támogatható tevékenységek költségei. A projekt összköltségvetésének részei lehetnek bizonyos nem elszámolható költségek, amelyekre támogatás nem nyújtható, és amelyeket a Kedvezményezett a Támogatáson kívüli forrásból finanszíroz.
1.1. Előkészítési költségek
1.1.1. Projekt-előkészítés költségei
A projekt előkészítéséhez feltétlenül szükséges és igazoltan kapcsolódó alábbi költségek támogathatók:
· előzetes tanulmányok, pl. megvalósíthatósági tanulmány, üzleti terv, költség-haszon elemzés, hatástanulmány, hatásvizsgálat, szükségletfelmérés, helyzetfeltárás, célcsoport elemzés, piackutatás, egyéb szükséges háttértanulmányok, szakvélemények elkészítésének költsége, illetve indokolt esetben ezek átdolgozásának költsége;
· terület-előkészítéshez szükséges előzetes felmérő munkálatok költsége;
· szükséges engedélyezési, kivitelezési dokumentumok, tendertervek, egyéb műszaki tervek és ezek hatósági díjának költségei, továbbá a szükséges módosítások költségei;
· közbeszerzési eljárások költségei;
· előzetes PR tevékenységhez és kötelező nyilvánosságbiztosításhoz kapcsolódó költségek.
1.1.2. Ingatlan és ingatlanhoz kapcsolódó vagyoni értékű jog megszerzése
Ingatlantulajdon, illetve szolgalmi jog megszerzésének költsége a következő feltételekkel számolható el:
· a tulajdonjog / szolgalmi jog megszerzése elengedhetetlen a projekt eredményes végrehajtásához, továbbá
· a vásárlást megelőzően független értékbecslőtől olyan igazolást szükséges beszerezni, amely megerősíti, hogy a vételár nem haladja meg a piaci értéket; amennyiben az igazolás szerint a vételár meghaladja a piaci árat, a független értékbecslő által meghatározott ár képezi az elszámolható költség alapját.
Elszámolható költségnek az ingatlan és az ingatlanhoz kapcsolódó vagyoni értékű jog megszerzésével kapcsolatos költségek tekinthetők (ideértve az ügyvédi díjakat, az értékbecslés és az ingatlan-nyilvántartásba történő bejegyzés költségét is).
1.2. Megvalósítási költségek
1.2.1. Építési (új építési, átalakítási, bővítési, felújítási) költségek
Építés (új építés, átalakítás, bővítés, felújítás), épület-, építmény- vagy létesítmény-kivitelezés költsége akkor tervezhető, ha a projekt végrehajtásához szükséges, vagyis olyan épületek, építmények és egyéb ingatlanok építési, bővítési és értéknövelő felújítási költségei számolhatók el, amelyekhez a támogatott tevékenységek köthetők. A felújítás olyan beruházás, amellyel az ingatlanok eredeti állaga helyreáll, és amely azért merül fel, mert a rendszeres karbantartás nem elegendő a cél szerinti használathoz.
Építési költségek alatt kell érteni minden, az építmény, ingatlan rendeltetésszerű és biztonságos használatát, hasznosítását lehetővé tevő alábbi tevékenységek költségét:
· komplex terület-előkészítés, területrendezés: régészeti feltárás, falkutatás, egyéb örökségvédelmi tevékenység, irtási munkák, környezeti kármentesítés, lőszermentesítés, rekultiváció, tereprendezés, talajmunka,
· bontás,
· helyreállítás, rekonstrukció,
· felújítás,
· átalakítás,
· bővítés,
· építés,
· technológiai szerelés (gépészet, villamosság, stb.),
· próbaüzem,
· kapcsolódó közműépítések, -átalakítások és -felújítások (ivó-, ipari-, tűzivíz hálózat, szennyvízelvezetés, csapadék- és belvíz elvezetés, gázvezeték hálózat, fűtési rendszer, elektromos hálózat, közvilágítás, telefon, internet hálózat, őrző-védő elektronikai rendszer, stb.),
· parkosítás, parképítés, növénytelepítés, zöldfelületi fejlesztés.
Építési anyagköltséget a Kedvezményezett közvetlenül akkor számolhat el, ha az adott munkafázis (projektelem) építési vállalkozói szerződésében kizárólag munkadíj szerepel, vagy tételesen felsorolásra kerülnek a felhasznált anyagok, és azok között a közvetlenül elszámolni kívánt anyagköltség tételek nem szerepelnek.
1.2.2. Tárgyi eszközök beszerzése, felújítása
A támogatói okiratban / támogatási szerződésben és annak mellékleteiben megnevezett támogatható tevékenységekhez közvetlenül kapcsolódó tárgyi eszközök beszerzésének és felújításának a költségei számolhatóak el. Kereskedelmi forgalomban vagy gyártótól beszerezhető új, első üzembe helyezésű gépek, járművek, technológiai berendezések, felszerelések, eszközök beszerzése és beépítése támogatható, amelynek során – egyedileg nettó 200.000 Ft-ot meghaladó értékű tárgyi eszközök esetében – a Kedvezményezett rendelkezik a vétel (a számla kiállításának a dátuma) időpontjában kezdődő termékfelelősségi, garanciális és szavatossági jogainak érvényesíthetőségéhez szükséges, a gyártó és/vagy a forgalmazó által kibocsátott, hiteles dokumentumokkal.
Az eszközfelújítás olyan beruházás, amellyel a tárgyi eszköz eredeti állaga helyreáll, teljesítőképessége jelentősen javul, és amely azért merül fel, mert a rendszeres karbantartás nem elegendő a cél szerinti használathoz.
Használt eszközök beszerzési költsége indokolt esetben az alábbi feltételekkel számolható el:
· új eszköz beszerzése nem indokolt vagy nem megoldható,
· az eszköz eladója számlával vagy adásvételi szerződéssel igazolja az eszköz eredetét,
· az eszköz értéke nem érheti el a hasonló rendeltetésű új eszköz piaci értékét.
1.2.3. Immateriális javak beszerzésének a költségei
Az immateriális javak költségei között számolható el a projekt végrehajtásához szükséges szellemi termékek és vagyoni értékű jogok (pl. szoftver beszerzése, honlap létrehozása) bekerülési értéke. A támogatható immateriális javaknak meg kell felelniük a következő feltételeknek:
· kizárólag a támogatott tevékenység ellátásában használhatóak fel,
· piaci feltételek mellett harmadik féltől kell megvásárolni,
· a Kedvezményezett aktivált eszközei közé kell sorolni, és a projekt befejezésétől számítva a kötelező fenntartási időszak alatt a Kedvezményezett tulajdonában szükséges tartani, továbbá amennyiben releváns, a támogatásban részesülő létesítményben kell felhasználni.
Amennyiben a projekt célja a projekt keretében létrehozott ingatlanberuházás, egyéb tárgyi eszköz vagy immateriális jószág harmadik félnek – végső kedvezményezettnek – való átadása/továbbadása, Kedvezményezett kizárólag a Támogató előzetes írásos jóváhagyása alapján adhatja harmadik fél tulajdonába, üzemeltetésébe.
1.2.4. Dologi kiadások
Külső, harmadik féltől megrendelt, a támogatott tevékenységhez közvetlenül kapcsolódó alábbi anyag- és készletbeszerzéseknek, valamint szolgáltatások igénybevételének a költségei számolható el:
· anyag- és készletbeszerzések:
· a támogatott projekt szakmai megvalósításához kapcsolódó anyagköltségek (pl. tankönyvek, gyógyszerek, dekorációs elemek, stb.),
· a támogatás célcsoportja számára beszerzésre kerülő, alap helyzetben tárgyi eszköznek minősülő eszközök (pl. számítógép, bútor, stb.),
· a támogatott projekt szakmai megvalósítása érdekében vásárolt irodaszerek, nyomtatványok és hasonló jellegű fogyóeszközök,
· üzemanyag vásárlása a Kedvezményezett tulajdonában lévő vagy általa bérelt, a támogatott projekt megvalósítása céljából használt gépjárművekhez, valamint benzin- vagy gázolajüzemű gépekhez;
· A projekt beruházásainak megvalósításához szükséges szakmai szolgáltatások igénybevételének költségei:
· szállítási, rakodási- és raktározási költségek,
· építési műszaki ellenőr díja,
· a beruházás megvalósításához szükséges szakértői költségek (pl. építész, épületgépész, belsőépítész, informatikai szakértő, felelős műszaki vezető stb.), továbbá tervezői művezetési és egyéb szakfelügyelet alkalmazásával kapcsolatos költségek.
· a beruházás megvalósítása során felmerülő hatósági eljárási és igazgatási díjak (pl. használatbavételi engedélyezési eljárás díja)
· képzési szolgáltatás igénybevételének az alábbi költségei, amennyiben a projekt támogatható tevékenységei között oktatás, képzés vagy továbbképzés szerepel:
· oktatók személyi jellegű költségei (munkabér vagy megbízási díj és a kapcsolódó járulékok), továbbá utazási és szállásköltségei abban az esetben, amennyiben a képzés helye és az oktató lakhelye más –más településen van (szállásköltség esetében legalább 60km távolságra),
· a képzéshez közvetlenül kapcsolódó tananyagok és készletnek minősülő fogyóeszközök költségei,
· a képzés helyszínének bérlésével kapcsolatos költségek,
· a képzési projekttel kapcsolatos tanácsadói szolgáltatások költségei,
· komplett oktatási, képzési szolgáltatás igénybevétele esetén a projekt megvalósulási helye szerinti állam jogszabályai szerint oktatási, képzési szolgáltatásra jogosult intézmény díja
· a projekt szakmai céljainak megvalósításához szükséges általános szolgáltatások igénybevételének költségei:
· javítási, karbantartási, állagmegóvási szolgáltatások, melyek nem minősülnek beruházásnak,
· tanácsadási, szakértői díjak,
· eszköz-, gépjármű-, iroda- és terem bérleti díja,
· rezsiköltségek (víz, csatorna, elektromos áram, gáz, távfűtés stb. díja),
· bankszámlavezetéssel kapcsolatos költségek,
· postai költségek;
· kommunikációs és a nyilvánosság biztosításához kapcsolódó kiadások:
· telefon- és internet-szolgáltatás díja,
· honlap karbantartásának, tárhely előfizetésének a díja, rendszergazda szolgáltatásának a költsége,
· kiadványok és információs füzetek készítéséhez, elektronikus megjelenéshez, képzések meghirdetéséhez, tudatosság növeléséhez, tájékoztatáshoz, kommunikációs kampányokhoz kapcsolódó költségek (pl. nyomda-, grafikai és szerkesztési költségek, online / print kiadványok stb.),
· fórumok, tájékoztató rendezvények és egyéb kommunikációs szolgáltatások szervezésének, továbbá az ezekhez kapcsolódó szükséges szolgáltatásoknak a díja, költsége;
· kiküldetési költségek:
· utazási, szállás- és utasbiztosítási költségek, amennyiben azok a támogatott projekt megvalósításához közvetlenül kapcsolódnak (pl. a projekt kivitelezési, illetve megvalósítási helyszínére történő indokolt utazás), amennyiben a Kedvezményezett székhelye, valamint a projekt megvalósításához közvetlenül kapcsolódó utazás célpontja más-más településen található (szállásköltség esetén legalább 60km távolságra). Szállásköltség legfeljebb 4 csillagos szállodában számolható el, kivéve, ha a helyszín biztonsági körülményei magasabb kategóriát indokolnak.
· a kiküldetésben résztvevő magánszemély gépjárművének használata esetén az üzemanyag költségek megtérítése üzemanyag-átalány alapján, valamint a kiküldetés idejére szóló parkolási és autópálya- és egyéb úthasználati díjak,
· a kiküldetés idejére szóló étkezési költség, amennyiben a kiküldetésen résztvevő magánszemély nem napidíjat számol el;
· jogi szolgáltatással kapcsolatos kiadások:
· jogi tanácsadás díjai,
· közjegyzői díj és költségtérítés,
· jogi biztosítékok költségei: a Kedvezményezett számára esetlegesen előírt jogi biztosítékkal kapcsolatban felmerült, igazolható költségek (bankgarancia, garanciaszervezet által vállalt kezesség, garanciabiztosítási szerződés alapján kiállított kötelezvény, készfizető kezességvállalás vagy jelzálogjog ingatlan és ingó vagyontárgyra);
· egyéb dologi kiadások:
· úthasználati díj a kedvezményezett tulajdonában lévő vagy általa bérelt gépjárműveknek a támogatott projekt szakmai megvalósításával összefüggő használata esetén,
· a könyvvizsgálat díja, amennyiben a projekt zárásakor külön projektszintű könyvvizsgálat szükséges.
1.2.5. Személyi juttatások
· bruttó bérköltség:
a munkaszerződések, megbízási szerződések és az egyszerűsített foglalkoztatás alapján elszámolt járandóság, amely tartalmazza a magánszemélynek járó bérből levonásra kerülő járulékokat és adókat is (a munkáltató által fizetett járulékokat és adókat azonban nem tartalmazza). A megbízási szerződésekben meg kell határozni, hogy a szerződésben megállapított összeg tartalmazza-e a megbízottól levonásra kerülő járulékokat és adókat vagy sem.
Munkabér elszámolása esetén az éves rendes szabadságkeretből felhasznált szabadságnapokra eső munkabér, betegszabadság és táppénz nem számolható el.
· [bookmark: _GoBack]napidíj:
kiküldetés esetén a kiküldetési rendelvényen feltüntetett, elszámolt napidíj bruttó összege (a munkáltató által fizetendő járulékok nélkül);
· reprezentáció:
a támogatott projekt szakmai megvalósításával összefüggő üzleti, hivatali, szakmai, diplomáciai vagy hitéleti rendezvény, esemény keretében, továbbá állami vagy egyházi ünnepek alkalmával a Kedvezményezett által nyújtott vendéglátás (étel és ital, alkohol és dohánytermék kivételével), valamint a rendezvényhez, eseményhez kapcsolódó szolgáltatás (utazás, szállás, szabadidőprogram, stb.);
1.2.6. Munkaadókat terhelő járulékok
· szociális hozzájárulási adó:
a bruttó bérköltség, napidíj, reprezentáció, egyéb elszámolható juttatás után a munkaadó által az adóhatóság részére fizetendő járulék
· munkaadót terhelő személyi jövedelemadó:
egyéb juttatások (pl. reprezentáció) után a munkaadó által a munkavállaló vagy megbízott helyett az adóhatóság részére fizetendő személyi jövedelemadó
1.3. Projektmenedzsment költségek
A projektmenedzsmentre fordítható költségek elszámolható mértéke meghatározásra kerülhet a támogatói okiratban / támogatási szerződésben, amely azonban egyetlen esetben sem lehet magasabb, mint a projekt költségvetési összegének 10%-a. Amennyiben a projekt elszámolt/elszámolható végösszege csökken, a projektmenedzsmentre fordítható keretösszeg is arányosan csökkentendő.
A projektmenedzsment tevékenységnek a Kedvezményezett saját szervezetén belül történő ellátása esetén a projektmenedzseri, pénzügyi-könyvelési, jogi, műszaki, egyéb szakmai és adminisztratív feladatokat ellátó, a Kedvezményezett székhelye szerinti államnak a jogszabályai szerinti munkaviszonyban vagy megbízási jogviszonyban foglalkoztatott személyek bruttó munkabér- vagy megbízási díj- és bérjárulék költsége, illetve annak a projektre fordított munkaidejével arányos része számolható el. A bérhez kapcsolódó, jogszabály alapján fizetendő járulékok csak az elszámolni kívánt munkabérrel arányos mértékben számolhatók el. A fentieken kívül egyéb juttatás, mely nem kapcsolódik közvetlenül a munkavégzéshez, (pl. költségtérítés, bónusz, 13. havi fizetés) nem számolható el.
A projektmenedzsment tevékenység saját szervezeten belül történő ellátása mellett vagy helyett lehetősége van a Kedvezményezettnek külső projektmenedzsment szolgáltatást is igénybe venni. Ebben az esetben a vállalkozó, vagy megbízott az elvégzett feladatokról szóló beszámolóját is csatolni kell a pénzügyi elszámoláshoz.
Amennyiben a Kedvezményezett a szolgáltatások igénybevételének vagy a projektmenedzsment tevékenységnek a költségei között munkabért (és járulékait) számol el, köteles a munkabérben részesülő munkavállalókra vonatkozóan pontos havi munkaidő-elszámolást készíteni, amelyen belül napi bontásban elkülönítve kell megjelenítenie a projektre fordított munkaidőt (ha az érintett munkavállaló nem a teljes munkaidejét fordítja a projektben folytatott tevékenységére).
1.4. Hozzáadottérték-típusú forgalmi adó, valamint más adók és közterhek
A hozzáadottérték-típusú forgalmi adó, valamint más adók és közterhek (a továbbiakban: adók) olyan mértékben tekinthetők elszámolható költségnek, amennyiben a Kedvezményezett székhelye szerinti államnak a jogszabályai alapján azokat a Kedvezményezett nem levonhatja le. Amennyiben az adók levonhatóak vagy visszaigényelhetők, akkor nem számolhatóak el. Amennyiben az adólevonási (visszaigénylési) jogosultság a Kedvezményezettnél tevékenységenként vagy időszakonként eltér, az érintett tételeket a költségvetésben megbontva kell kezelni, és az adók csak azon részek esetében számolhatóak el, ahol és amikor azok nem levonhatóak (visszaigényelhetők).
1.5. Tartalék
A projekt költségvetésében – kivéve, ha a támogatói okirat / támogatási szerződés erre vonatkozóan másképp nem rendelkezik – az előre nem látható vagy nem tervezhető költségeket jelentő kiadások fedezetére nem tervezhető.
2. Nem elszámolható költségek
· étkezési (reprezentációs) költségek, kivéve a támogatott projekt szakmai megvalósításával összefüggő üzleti, hivatali, szakmai, diplomáciai vagy hitéleti rendezvény, esemény keretében nyújtott vendéglátást, továbbá, ha a támogatás célja magába foglal élelmiszer-, illetve élelmezési segélyt, segélyezést, ebben az esetben a segélyezés céljára vásárolt élelmiszerek költsége elszámolható.
· bérleti díjak, kivéve:
· képzési tevékenység/képzési szolgáltatás igénybevétele esetén a képzés helyszínének bérlésével, a képzéshez igénybevett eszközök bérlésével kapcsolatos költségeket
· ha a támogatás célja magába foglalja a Kedvezményezett számára iroda-, üzlet-, raktár-, üzemi vagy kiállító/bemutató helyiség, műhely vagy lakás, vagy termelő, gyártó vagy építőipari gépek, berendezések bérlésének finanszírozását
· bírságok, kötbérek és perköltségek,
· kamatok és kamatjellegű kifizetések, osztalék
· biztosítási díjak és önrészek – kivéve a projekt érdekében felmerülő külföldi kiküldetéshez kapcsolódó utasbiztosítás arányos része,
· személyi jellegű költségekből a szabadság, betegszabadság és táppénz idejére eső juttatások
· béren kívüli juttatások, költségtérítések összege
· értékcsökkenés összege
· üzletrész- és részvényvásárlás költsége
· levonható, visszaigényelhető vagy nem a beszerzéseket közvetlenül terhelő, illetve nem a Kedvezményezettet terhelő adók,
· tartalékeszköz beszerzése
· használt eszköz beszerzése – kivéve a Támogató előzetes hozzájárulásával, amennyiben a projekt célja indokolja
· a projekt fizikai kezdését megelőző- vagy a befejezését követő időszakra eső költségek (pl. rezsi, üzemeltetési költségek, támogatási díjak, szoftver licensz, garancia kiterjesztés, bérleti- és lízing díjak stb.)
· bútorbérlés
· gépjármű beszerzése, gépjármű bérleti díj – kivéve, ha a projekt célja kifejezetten indokolja
· gépjármű lízing díj
· bankköltségek – kivéve a Támogatási összeg felhasználásához közvetlenül kapcsolódó tranzakciós díjak és illetékek
· hatósági díjak – kivéve a projekt cél megvalósításához közvetlenül kapcsolódó költségek (pl. vízum díj, engedélyeztetési költségek stb.)
· tagdíjak

3. A költségek elszámolhatóságának további feltételei
A költségek ténylegesen felmerültek legyenek, szerződéssel, vagy visszaigazolt megrendelővel legyenek alátámasztva (200.000 Ft összevont költségösszeg felett), teljesülésük teljesítést igazoló dokumentummal (teljesítésigazolás, szállítólevél, átadás-átvételi jegyzőkönyv stb.), valamint számlával, számlát helyettesítő okmánnyal vagy egyéb hiteles számviteli bizonylattal legyen igazolható.
A költségek közvetlenül kapcsolódjanak a támogatott projekthez, járuljanak hozzá a projekt céljainak eléréséhez, nélkülözhetetlenek legyenek a projekt elindításához és/vagy végrehajtásához, kerüljenek betervezésre a projekt elfogadott költségvetésében, illetve annak hatályos módosításában
A költségelszámolás alapjául szolgáló építési vagy egyéb beruházások, eszközbeszerzések, valamint igénybevett szolgáltatások teljesítésére a Kedvezményezett kizárólag olyan kivitelezővel/szállítóval/szolgáltatóval köthet szerződést, aki vagy amely a Kedvezményezettől teljesen független fél, vagyis a Kedvezményezettel vagy annak vezető tisztségviselőjével, valamint annak alkalmazottjával nem áll tulajdonosi, alá-fölérendeltségi, továbbá rokoni kapcsolatban (összeférhetetlenség kizárása)
A beszerzésekre és az igénybevett szolgáltatások nyújtására vonatkozó kivitelező/szállító/szolgáltató kiválasztásával kapcsolatban – amennyiben a beszerzés és a szolgáltatás bruttó összege az 1.000.000 Ft-ot meghaladja – Kedvezményezettnek biztosítania kell a piaci árnak való megfelelést. Ennek módja lehet legalább három, azonos tárgyú, összehasonlítható, összegében egyértelmű, egymástól független, írásos ajánlat bekérése.
Bruttó 200.000 Ft és 1.000.000 Ft közötti beszerzés és szolgáltatás esetén elegendő egy hivatalos árajánlat bekérése. A nyilvános kereskedelmi forgalomban beszerezhető eszközök esetében az egyedi ajánlatok kiválthatók a hivatalos – forgalmazó cégek honlapján elérhető –árlista bemutatásával, vagy egyéb, a piaci ár igazolásának megfelelő dokumentummal. A piaci árnak való megfelelést igazoló dokumentációt a pénzügyi elszámoláshoz csatolni kell.
A beszerzéssel kapcsolatos fenti előírások mellett Kedvezményezett beszerzésekre vonatkozó belső szabályzatát is köteles betartani, melyet Támogató bekérhet.

